Selfoon red man teen pylFoto verskaf deur New South Wales-polisie ŉ Australiër het sy slimfoon as ŉ skild gebruik om ŉ pyl af te weer wat tydens ŉ onderonsie op hom gevuur is. Die Australiese polisie het gesê die voorval het Woensdagoggend in Nimbin plaasgevind, ongeveer 750 km noord van Sydney. Die MardiGrass-marijuanafees word jaarliks in Nimbin aangebied. Die 43-jarige man is glo met ŉ pyl-en-boog buite sy huis aangeval deur ŉ onbekende man. Die 39-jarige boogskutter het die pyl op hom gevuur en hy het sy selfoon opgelig om die pyl af te weer. Die pyl is deur die selfoon en het die man in die ken getref, het die polisie verduidelik. Die 43-jarige man het ŉ geringe besering opgedoen en het nie enige verdere mediese behandeling benodig nie. Die vermeende aanvaller is op die toneel in hegtenis geneem en staan tereg op aanklag van die besit van ŉ gevaarlike wapen, aanranding met die doel om ernstig te beseer en opsetlike saakbeskadiging. Hy is voorlopig op borgtog vrygelaat en sal in April weer in die hof verskyn. Foto verskaf deur New South Wales-polisie